贈周材叔能畫號蒼崖
作者：蕭立之
朝代：宋

paragraphs: 昔見蒼崖畫，今讀蒼崖詩。
問今十日水石間，幻作五字七字何能奇。
君言詩畫本一律，等以造化供娛嬉。
閉門磐礴天耆定，往往清氣流詩脾。
急將畫意入詩律，兔起鶻落無由追。
有聲無聲强分別，妙處正不差毫釐。
人言精藝不兩能，似亦可洗千年疑。
梅花江頭窮竹枝，遥指八境窮烟霏。
勿云詩工畫師耻，老瓊笑人焉用彼。
江南和糴米如珠，急圖流民獻天子。